Kendte skuespillere kan snart indtage Børglum Kloster ved Løkken. Historien om klosteret og den letlevende biskop Stygge Krumpen skal nemlig måske foreviges som en storstilet tv julekalender.

Kendte skuespillere kan snart indtage Børglum Kloster ved Løkken. Historien om klosteret og den letlevende biskop Stygge Krumpen skal nemlig måske foreviges som en storstilet tv julekalender. Det er nok de færreste danskere der kan historien om Børglum Kloster og Stygge Krumpen på fingerspidserne.  Men det kan en tv-julekalender lave om på. - Det er en kanon god historie. Jeg håber virkeligt de her planer bliver til noget, siger Anne Rottbøll, der ejer Børglum Kloster. Stygge Krumpen var den sidste katolske biskop på Børglum Kloster. Men historien siger at han var en pengegrisk levemand med hang til elskerinder. Hjørring Kommune ser store muligheder i en tv julekalender. - Jeg tror virkeligt det vil betyde meget for turismen i området og ikke mindst for markedsføringen af Hjørring Kommune, siger Knud Rødbro (Borgerliste), der er formand for kommunens udvalg for landdistrikt, erhverv og turisme. Bag planerne står også Vendsyssel Teater, der håber at kunne levere skuespillere. Om det er en børne- eller voksenjulekalender står helt åbent. - Det kan være det bliver 'Drengene fra Angora', der skal lave det eller noget helt andet. Intet er sikkert, siger Thomas Østergaard, der er souschef på Vendsyssel Teater. Julekalenderen skal efter planen sendes allerede i 2010 og i sidste ende vil projektet koste mellem 5 og 10 millioner kroner. Men først skal der laves et manuskript og en prøvefilm. - Alt afhænger af om vi får alle de midler, men så skulle vi nok kunne nå det, siger Anne Rottbøll.